**Europske nagrade**

**za promicanje poduzetništva**

**2021**

**OPERATIVNI PRIRUČNIK**

**SADRŽAJ**

[1. DEFINICIJA I OBRAZLOŽENJE 3](#_Toc377131778)

[1.1. Nagrada koja prepoznaje izvrsnost u promicanju poduzetništva 3](#_Toc377131779)

[1.2. Ciljevi 3](#_Toc377131780)

[1.3. Važnost poduzetništva 3](#_Toc377131781)

[1.4. Koristi za sudionike i pobjednike 3](#_Toc377131782)

[2. METODOLOGIJA 4](#_Toc377131783)

[2.1. Ciljna publika 4](#_Toc377131784)

[2.2. Kategorije 4](#_Toc377131785)

[2.3. Postupak odabira u dva koraka 5](#_Toc377131786)

[2.3.1. Nacionalna razina 5](#_Toc377131787)

[2.3.2. Europska razina 6](#_Toc377131788)

[2.4. Kriteriji prihvatljivosti 7](#_Toc377131789)

[2.5. Kriteriji za dodjelu nagrade 8](#_Toc377131790)

[3. NACIONALNO VREDNOVANJE I ODABIR 8](#_Toc377131791)

[3.1. Kriteriji prihvatljivosti 8](#_Toc377131792)

[3.2. Kriteriji za odabir 9](#_Toc377131793)

[3.3. Odabir kandidata 10](#_Toc377131794)

# 1. DEFINICIJA I OBRAZLOŽENJE

## 1.1. Nagrada koja prepoznaje izvrsnost u promicanju poduzetništva

Europske nagrade za promicanje poduzetništva, koje je pokrenula Europska komisija, prepoznaju i nagrađuju istaknute inicijative koje podržavaju poduzetništvo. Nagrade su pokrenute 2005. godine i nisu tek natjecanje nego za cilj imaju i podizanje svjesnosti poduzetništva - bilo da je riječ o aktivnostima u pogledu politike ili konkretnim zahvatima, te proslaviti one uspješne.

Svake će godine paneuropski dobitnici nagrade biti identificirani i poslužiti će kao inspiracija drugima.

Zemljopisni opseg natjecanja obuhvaća 27 država članica Europske unije kao i pridružene zemlje u programu COSME: Albaniju, Bosnu i Hercegovinu, Kosovo[[1]](#footnote-2), Crnu Goru, Sjevernu Makedoniju, Srbiju, Tursku, Armeniju, Moldaviju, Ukrajinu, Island i Ujedinjeno Kraljevstvo.

## 1.2. Ciljevi

1. Identificirati i prepoznati uspješne aktivnosti i inicijative poduzete u svrhu promicanja poduzetništva i poduzetničkog duha

2. Predstavljati i dijeliti primjere najboljih poduzetničkih politika i praksi

3. Jačati svijest o ulozi poduzetnika u društvu

4. Potaknuti i nadahnuti potencijalne poduzetnike

## 1.3. Značaj poduzetništva

Poduzetništvu sklona politika inherentno je povezana s potrebama malih i srednjih poduzetnika (MSP), vitalnog dijela europskog gospodarstva na koji otpada 99% europskih poduzeća. Malo gospodarstvo pridonosi inovacijama, izvor je konkurencije, daje fleksibilnost na tržištu rada i, što je najvažnije, resurs je za stvaranje novih radnih mjesta.

Stoga je namjera Glavne uprave za unutarnje tržište, industriju, poduzetništvo te male i srednje poduzetnike Europske komisije nagraditi inicijative koje olakšavaju poslovanje, posebno prepoznajući važnost poduzetničkog duha.

S obzirom na zemljopisni i kulturni opseg kandidata iz cijele Europske Unije, najbolje prakse vjerojatno će održavati različite načine kojima su regije, središta, gradovi, općine i zajednice izgradili okruženja i prakse za poticanje poduzetništva.

## 1.4. Koristi za sudionike i pobjednike

Svi sudionici koje su za Europsku nagradu za promicanje poduzetništva nominirale njihove zemlje bit će pozvani da sudjeluju u ceremoniji dodjele nagrada.

Informacije o inicijativama kandidata bit će objavljene na [web stranicama Europske nagrade za promicanje poduzetništva](http://ec.europa.eu/enterprise/policies/sme/best-practices/european-enterprise-awards/2012/index_en.htm), čime će one biti stavljene na raspolaganje najširoj mogućoj javnosti. Medijska kampanja i kampanja putem društvenih mreža objaviti će kandidate i tako ih postaviti u središte pozornosti.

Biti će dodijeljene dvije vrste nagrada: jedne za kreativnu provedbu poduzetničkih praksi po kategorijama i jedna sveobuhvatna nagrada za Veliku nagradu žirija. Osim što će biti nagrađeni, pobjednici će biti prepoznati po svojoj kreativnosti i uspješnoj provedbi. Stoga će se naći u položaju da svojim primjerom nadahnu druge u cijeloj Europskoj uniji.

Kako bi se osiguralo da pobjednici dobiju pozornost koju zaslužuju kako u zemlji iz koje dolaze, tako i u europskim medijima, provoditi će se medijske aktivnosti na nacionalnoj razini i u ključnim europskim medijima.

# 2. METODOLOGIJA

## 

## 2.1. Ciljna publika

Natječaj je otvoren za javne vlasti u EU ili zemljama pridruženim u Programu COSME. Prihvatljivi prijavitelji uključuju nacionalne organizacije, gradove, općine, regije i zajednice, kao i javno-privatna partnerstva tijela javne vlasti i poduzetnika, obrazovnih programa i poslovnih organizacija.

## 2.2. Kategorije

Šest je kategorija nagrada, a svaka će prepoznati lokalne, regionalne ili nacionalne inicijative koje su uspješno dale poticaj napretku i učinkovitosti poduzetništva i razvoju malog gospodarstva:

1. **Promicanje poduzetničkog duha**: prepoznaje inicijative na nacionalnoj, regionalnoj ili lokalnoj razini koje promiču poduzetničko razmišljanje, posebno među mladima i ženama.

*Primjeri: Događanja i kampanje za promicanje slike o poduzetništvu i poduzetnicima i kulture koja potiče kreativnost, inovativnost i preuzimanje rizika.*

1. **Ulaganje u poduzetničke vještine**: nagrađuje inicijative na nacionalnoj, regionalnoj ili lokalnoj razini za poboljšanje poduzetničkih, upravljačkih i radničkih vještina.

*Primjeri: poticanje posebnih vještina, kao što su tehničke vještine potrebne u obrtničkom sektoru, poznavanje jezika i digitalne vještine; programi mobilnosti i mentorstva za poduzetnike, poduzetničko obrazovanje u školama i na sveučilištima*

1. **Poboljšanje poslovnog okruženja i podupiranje digitalne tranzicije**: nagrađuje inovativne politike i inicijative na nacionalnoj, regionalnoj ili lokalnoj razini zbog kojih je Europa najprivlačnije mjesto za osnivanje poduzeća, njegovo poslovanje, rast i širenje na jedinstvenom tržištu, pojednostavnjenje zakonodavnih i administrativnih postupaka za poduzeća i primjenu načela „počnimo od malih” u korist malih i srednjih poduzeća te podupiranje digitalne tranzicije poduzeća na temelju koje mogu razvijati, plasirati i koristiti sve vrste digitalnih tehnologija, proizvoda i usluga.

*Primjeri: mjere za smanjenje birokracije, početak poslovanja novih poduzeća, potporu prijenosu vlasništva poduzeća, pomoć pri podupiranju digitalne transformacije i olakšavanje pristupa tržištima javne nabave za MSP-ove.*

1. **Podupiranje internacionalizacije poslovanja**: prepoznaje politike i inicijative na nacionalnoj, regionalnoj ili lokalnoj razini koje potiču poduzetništvo i izvoz malog gospodarstva osiguravajući tako da mala i srednja poduzeća iskoriste prednosti/mogućnosti koje nude unutarnje tržište EU kao i tržišta izvan EU.

*Primjeri: Projekti za uspostavljanje, održavanje i podršku međunarodne poslovne suradnje, alati za razmjenu informacija ili povezivanje poduzetnika, usluge podrške ili programi za potporu malih i srednjih poduzeća kako bi poslovanje proširili na inozemstvo.*

1. **Podupiranje održive tranzicije**: nagrađuje politike i inicijative na nacionalnoj, regionalnoj ili lokalnoj razini koje podupiru održivu tranziciju i aspekte okoliša kao što su kružno gospodarstvo, klimatska neutralnost, čista energija, učinkovitost resursa ili bioraznolikost, na primjer održivim razvojem vještina te povezivanjem i financiranjem.

*Primjeri***: *podupiranje*** *poduzeća u prihvaćanju održivih poslovnih modela*.

1. **Odgovorno i uključivo poduzetništvo**: Prepoznaje nacionalne, regionalne ili lokalne inicijative javne uprave ili javno-privatnih partnerstava koje promiču društvenu odgovornost među malim i srednjim poduzetnicima. Ova kategorija također prepoznaje napore na promicanju poduzetništva među ugroženim skupinama kao što su nezaposlene osobe, osobito dugotrajno nezaposlene osobe, migranti i azilanti, osobe s invaliditetom ili pripadnici etničkih manjina.

*Primjeri: socijalne ili neprofitne organizacije koje zadovoljavaju društvene potrebe putem poduzetništva.*

Europski žiri će dodijeliti još i Veliku nagradu žirija onom kandidatu iz bilo koje kategorije koji bude ocijenjen kao najkreativnija i najpoticajnija inicijativa/projekt za promidžbu poduzetništva.

## 2.3. Postupak odabira u dva koraka

Kvalificiranje za Europske nagrade za promicanje poduzetništva provesti će se odabirom u dva koraka. Prvi korak bit će na nacionalnoj razini i kandidati će tek okončanjem te faze biti razmatrani za odabir na EU razini.

## 2.3.1. Nacionalna razina

Svaka zemlja sudionica imenuje EEPA koordinatora - ranije poznatog kao SPOC (*single points of contact*, jedinstvena kontaktna točka).

Nacionalni će koordinator promicati Europske nagrade za promicanje poduzetništva u njihovim zemljama i pozivati sve prikladne inicijative da sudjeluju u nacionalnom postupku odabira. **Svaki Koordinator će odrediti rokove koji vrijede za tu zemlju**.

Koordinator može odlučiti hoće li ili neće organizirati nacionalno natjecanje i svečanu dodjelu nagrada. Europska komisija priprema standardni obrazac za prijavu kojeg koordinatori mogu koristiti na nacionalnoj razini.

Koordinatori će imati i funkciju službe za podršku potencijalnim kandidatima kojima u tijeku postupka prijave ustrebaju objašnjenja ili upute. Smjernice za odabir kandidata su objašnjene u ovom dokumentu.

Po primitku prijava, koordinatori će odabrati do dvije inicijative iz dvaju različitih kategorija kao njihove nacionalne kandidate za Europske nagrade za promicanje poduzetništva.

Koordinator svake zemlje može slobodno odlučiti o postupku odlučivanja, međutim, svaka zemlja mora biti u stanju potkrijepiti svoje izbore putem transparentnog izvještavanja - npr. zapisnikom sa sjednice za ocjenjivanje - ako i kada to Europska komisija zatraži.

Svaka zemlja će imati najviše dva nacionalna kandidata u dvije različite kategorije za Europske nagrade za promicanje poduzetništva.

**Prijave moraju sadržavati:**

1. **Kategoriju nagrade za koju se kandidat prijavljuje**
2. **Obrazac za prijavu u word i u pdf obliku**

**3. Case-study projekta, idealno uz priloženi lokalni ili regionalni primjer - uključujući, primjerice, analizu stanja, izazove, kreativna rješenja / poslovne strategije, provedbe, rezultate i budući plan provedbe**

**4. Preporuku od strane lokalnog političara, poduzetnika ili profesora (priložiti kao potpisan PDF dokument)**

**5. Kontakt podatke**

**6. Potpis predstavnika organizacije podnositelja prijave[[2]](#footnote-3)**

**7. Tiskani materijal nije dopušten na europskoj razini**

Rok za prihvat prijava na nacionalnoj raziniodrediti će nacionalni koordinator.

U drugoj fazi prijave na EU razinu trebaju se poslati **isključivo elektroničkim putem** u **obliku i pdf i word**  dokumenata.

Prijave na europskoj razini mogu biti podnijete na bilo kojem od službenih jezika EU. Rok do kojeg koordinatori moraju elektroničkim putem dostaviti njihove nacionalne kandidate za drugi korak odabira za Europske nagrade za promicanje poduzetništva je kraj radnog dana 16. srpanj 2021.

## 2.3.2. Europska razina

Nakon što su koordinatori dostavili svojeg jednog, odnosno najviše dva nacionalna kandidata, obrasci za prijavu[[3]](#footnote-4) – najviše 10 stranica – proslijediti će se Europskoj komisiji.

Europske komisija odabrati će članove europskog žirija. Žiri će se sastojati od predstavnika akademske i poslovne zajednice, predstavnika proljetnog zasjedanja Europskog vijeća, a koji bi mogao biti poduzetnik, poslovna organizacija, ili visoki predstavnik vlade i visoki predstavnik vlade s Jesenskog zasjedanja Europskog vijeća te godine. Žiri će imati i dva stalna predstavnika, jednog iz Glavne uprave za unutarnje tržište, industriju, poduzetništvo te male i srednje poduzetnike Europske komisije, a drugog iz Odbora regija. Komisija bi željela, također, pozvati i dobitnika Velike nagrade žirija da bude član žirija sljedeće godine.

Voditi će se baza podataka o sudionicima i članovi žirija će dobiti sve prijave u elektroničkom obliku. Dodatne informacije bit će dostupne na zahtjev.

Žiri će se sastati u Bruxellesu kako bi razmotrio prijave. Imenovati će predsjednika čiji glas će biti presudan u slučaju izjednačenog glasovanja; tajnik ugovorene agencije bit će prisutan na sjednicama žirija.

Žiri će iz prikupljenih prijava izabrati uži izbor.

Tijekom sjednice, pobjednik u svakoj kategoriji izabrati će se iz užeg izbora, kao i ukupni dobitnik Velike nagrade žirija. Žiri će donijeti svoju odluku na temelju kriterija prihvatljivosti i nagrađivanja koji su navedeni u nastavku.

Žiri može odlučiti premjestiti kandidate u drugu kategoriju smatra li to prikladnim, te odlučiti ne dodijeliti nagradu smatra li kvalitetu kandidata nedostatnom.

Žiri će zaključke svojih razmatranja dostaviti Europskoj komisiji, koja će imenovati pobjednike po kategorijama i dobitnika Velike nagrade žirija. Odluka žirija je konačna.

Svi kandidati će biti pozvani na svečanu dodjelu nagrada, gdje će biti objavljeni dobitnici po kategorijama i dobitnik Velike nagrade žirija.

## 

## 2.4. Kriteriji prihvatljivosti

Natjecati se mogu sva lokalna, regionalna i nacionalna tijela javne uprave u zemljama EU ili u članicama Programa COSME: Island, Norveška, Srbija, Turska Ujedinjeno Kraljevstvo. To uključuje općine, gradove, regije i zajednice, kao i javno-privatna partnerstva između tijela javne vlasti i poduzetnika, obrazovne programe, poduzeća i poslovne organizacije. Projekti koji potječu isključivo od privatnih poduzeća ili pojedinaca nisu prihvatljivi.

Biti će prihvaćene i prijave kandidata iz više od jedne zemlje za prekogranične inicijative ako su njihove inicijative poduprte u svim uključenim zemljama.

Cilj Europske nagrade za promicanje poduzetništva je nagraditi politike koja promiču poduzetništvo na lokalnoj, regionalnoj i nacionalnoj razini. Dakle, nagrada je otvorena svim tijelima javne vlasti koja su zadužena za kreiranje politike.

**Tijela javne vlasti** su definirana u skladu s nacionalnim kontekstom svake zemlje sudionice te mogu obuhvaćati i institucije koje donose odluke o politikama, tijelima za financiranje i organizacije za provedbu.

Nagrada je također otvorena javno-privatnim partnerstvima, odnosno "oblicima suradnje između tijela javne vlasti i privatnog sektora, koje imaju za cilj osigurati financiranje, izgradnju, obnovu, upravljanje ili održavanje infrastrukture ili pružanja usluga"[[4]](#footnote-5).

**Javno-privatna partnerstva** obuhvaćaju sljedeće:

* Financijske aranžmane kod kojih je privatni partner zadužen za provedbu politika koje su izradila tijela javne vlasti;
* Dogovori između privatnog partnera i tijela javne vlasti u kojima je privatni partner uključen - zbog svoje stručnosti, znanja ili resursa - u procesu kreiranja politika, te
* Izravna podrška, ne nužno financijske prirode, koje javno tijelo odobri partneru u privatnom sektoru u okviru određenog projekta. Za potrebe nagrade, potpora treba biti jasna.

Prijave se moraju odnositi na postojeće ili nedavne projekte/inicijative (koje su se provodile ili se provode u razdoblju od najmanje 15 mjeseci) u izradi politika, poduzetništvu ili obrazovanju i utjecaj koji je provedba projekta / inicijative ostvario na regiju ili mjesto na koje se prijava odnosi.

Prijave na europskoj razini mogu se podnijeti na bilo kojem od službenih jezika EU do kraja radnog dana 16. srpanj 2021.

## 2.5. Kriteriji za dodjelu nagrade

Nakon što je za određenu inicijativu/projekta zaključeno da je prihvatljiva za kandidaturu, bit će vrednovana na temelju njezinih poduzetničkih vrijednosti.

Bodovi će se dodjeljivati svakom kandidatu temeljem sljedećih kriterija:

1. Originalnost i izvedivost: Zašto taj projekt predstavlja uspjeh? Koji su mu inovativni aspekti?

2. Utjecaj na lokalno gospodarstvo: Tvrdnje o uspješnosti potkrijepiti brojčanim pokazateljima.

3. Poboljšanje odnosa lokalnih dionika: Je li veći broj dionika imao koristi od provedbe ove inicijative? Zašto su bili uključeni i koja je bila razina njihovog sudjelovanja?

4. Prenosivost: Može li se taj pristup ponoviti u regiji ili drugdje u Europi?

# 3. NACIONALNO VREDNOVANJE I ODABIR

## 

## 3.1. Kriteriji prihvatljivosti

|  |  |  |
| --- | --- | --- |
| **Pitanja prihvatljivosti** | **Da** | **Ne** |
| Je li prijava primljena na dan ili prije isteka roka? |  |  |
| Je li zakonski zastupnik potpisao obrazac za prijavu? |  |  |
| Je li obrazac za prijavu potpuno popunjen i potpisan? |  |  |
| Je li prijavitelj sa sjedištem u jednoj od 27 država članica ili pridružene zemlje u programu COSME (Crna Gora, Sjeverna Makedonija, Turska, Albanija, Srbija, Bosna i Hercegovina, Kosovo1, Moldavija, Armenija, Ukrajina, Island) ili Ujedinjeno Kraljevstvo |  |  |
| Je li sudionik prijavio samo jednu inicijativu za samo jednu kategoriju nagrada? |  |  |
| Je li priroda svakog javno-privatnog partnerstva objašnjena? |  |  |
| Je li se postojeća ili nedavna inicijativa odvijala u razdoblju od 15 mjeseci ili duže? |  |  |
| Je li kandidatura podržana od strane vanjskog poduzetnika, političara ili profesora? |  |  |

Ako su sva pitanja odgovorena s "Da", prijava će biti prihvaćena.

Ne zadovolji li određena prijava gore navedene kriterije prihvatljivosti, nacionalna komisija za izbor može odlučiti zatražiti da kandidat izvrši potrebne izmjene, a što potpuno ovisi o procjeni komisije za izbor, raspoloživom vremenu i dobroj volji.

Nakon što se prijava usvoji kao prihvatljiva, biti će proslijeđena na odabir na nacionalnoj razini.

## 3.2. Kriteriji za odabir

Svaka prijava će se procijeniti usporedbom s drugim prijavama u istoj kategoriji. Može se upotrijebiti sljedeća tablica:

|  |  |
| --- | --- |
| **Pitanja za odabir** | **Maksimalne ocjene** |
| Originalnost i izvedivost:   * Je li inicijativa originalna i inovativna? * Zašto se smatra uspješnom? | 20 bodova |
| Utjecaj na lokalno gospodarstvo:   * Koliki je utjecaj inicijative na lokalno gospodarstvo? * Je li stvorila nova radna mjesta? * Je li inicijativa održiva u budućnosti? * Koji je njezin pozitivni dugoročni učinak? | 30 bodova |
| Poboljšanje odnosa lokalnih dionika:   * Sudjeluje li lokalno stanovništvo u inicijativi? * Je li ostvarena dobrobit za zajednice u nepovoljnom položaju? * Poštuju li se lokalne kulturne, ekološke i socijalne značajke? | 25 bodova |
| Prenosivost:   * Može li se taj pristup ponoviti unutar regije? * Može li se taj pristup ponoviti i drugdje u Europi? * Je li inicijativa nadahnjujuća? * Razvijaju li se kakvi odnosi/partnerstva s ciljem dijeljenja naučenih lekcija? | 25 bodova |

Prijava s najvećim ukupnim zbrojem smatra se pobjednikom po pojedinoj kategoriji.

Komisija za izbor može odlučiti rasporediti prijavu u drugu kategoriju nagrada u odnosu na onu za koju je prijava podnesena.

## 3.3. Odabir kandidata

Najviše dvije prijave po pojedinoj kategoriji iz nacionalne faze proslijediti će se kao predstavnici zemlje na razini Europe.

1. Ova oznaka ne dovodi u pitanje stavove o statusu i u skladu je s UNSC 1244 i mišljenjem ICJ-a o proglašenju neovisnosti Kosova [↑](#footnote-ref-2)
2. Potpisi se mogu dostaviti elektroničkim putem, prihvaćena je i skenirana verzija analognog potpisa [↑](#footnote-ref-3)
3. Napomena koordinatorima: obrazac za prijavu je obrazac koji se mora upotrijebiti kod prijave vaših kandidata u europsko natjecanje. Želite li, možete na nacionalnoj razini koristiti isti taj obrazac. [↑](#footnote-ref-4)
4. Zelena knjigom o javno-privatnom partnerstvu i pravu Europske zajednice o javnim ugovorima i koncesijama, COM(2004) 327, konačna verzija, Bruxelles, 30.4.2004. [↑](#footnote-ref-5)